C 334/1

ET

ESMASPÄEVA, 18. MÄRTSI 2019. AASTA ISTUNGI PROTOKOLL

(2020/C 334/01)

SISUKORD

Ametlik avaistung 2

Parlamentaarse ühisassamblee istung 2

AKV-ELi parlamentaarse ühisassamblee koosseis 2

1. Päevakorra kinnitamine (AP102.732) 2

2. AKV-ELi parlamentaarse ühisassamblee 36. istungjärgu viimaste istungite protokollide kinnitamine 2

3. Kaaspresidentide teadaanded, sealhulgas juhatuse 17. märtsi 2019. aasta koosolekul vastu võetud otsused 2

4. Euroopa Komisjoni rahvusvahelise koostöö ja arengu voliniku Neven Mimica avaldus kokkuvõtte kohta volinike viieaastasest ametiajast, ajakohastatud teave Cotonou lepingu järgsete läbirääkimiste ja algatuse „Spotlight“ hetkeseisu kohta 3

5. Arutelu Euroopa Komisjoni rahvusvahelise koostöö ja arengu voliniku Neven Mimicaga – eelneva registreerimiseta sõnavõtud 3

6. Küsimused komisjonile 3

7. Euroopa Komisjoni meetmed seoses parlamentaarse ühisassamblee 36. istungjärgul vastu võetud resolutsioonidega 4

8. Brexiti mõju AKV-ELi partnerlusele 4

9. Naiste foorum 4

ESMASPÄEVA, 18. MÄRTSI 2019. AASTA ISTUNGI PROTOKOLL

(Istung algas kell 11.00.)

Ametlik avaistung

Assamblee ees võtsid sõna:

Rumeenia välisminister Teodor Meleşcanu, parlamentaarse ühisassamblee kaaspresident Joseph Owona Kono, parlamentaarse ühisassamblee kaaspresident Louis Michel ning Rumeenia Senati esimees Călin Popescu-Tăriceanu.

(Istung katkestati kell 12.21 ja see jätkus kell 15.02.)

JUHATAJA: Joseph OWONA KONO

Kaaspresident

Parlamentaarse ühisassamblee istung

Kaaspresident tervitas kõiki osalejaid.

AKV-ELi parlamentaarse ühisassamblee koosseis

Parlamentaarse ühisassamblee liikmete nimekiri lisatakse protokollile sellisel kujul, nagu AKV riikide ametiasutused ja Euroopa Parlament selle edastasid.

1. Päevakorra kinnitamine (AP102.732)

Päevakord kinnitati käesolevas protokollis esitatud kujul.

2. AKV-ELi parlamentaarse ühisassamblee 36. istungjärgu viimaste istungite protokollide kinnitamine

Viimase istungi protokoll ei ole veel kinnitatud. Kui liikmed hiljemalt 19. märtsiks 2019 kl 10.00 märkusi ei esita, loetakse protokollid kinnitatuks.

3. Kaaspresidentide teadaanded, sealhulgas juhatuse 17. märtsi 2019. aasta koosolekul vastu võetud otsused

Kaaspresident kandis ette juhatuse 17. märtsi 2019. aasta koosoleku tulemused.

Vastu võeti järgmised otsused:

a) Alalised komisjonid koostavad järgmised aruanded: Poliitikakomitee — Demokraatia ja põhiseaduse austamine ELi ja AKV riikides Majandusarengu-, finants- ja kaubanduskomitee — AKV riikide majanduse mitmekesistamise probleemid ja võimalused Sotsiaal- ja keskkonnakomitee — Töötute noorte arvu vähendamine AKV ja ELi riikides

b) Assamblee 38. istungjärk toimub 30. novembrist4. detsembrini 2019 Rwandas Kigalis.

c) Teabekogumismissioon Togosse toimub 31. märtsist2. aprillini 2019.

Sõnavõtja: Sir Louis H. Straker (Saint Vincent ja Grenadiinid).

4. Euroopa Komisjoni rahvusvahelise koostöö ja arengu voliniku Neven Mimica avaldus kokkuvõtte kohta volinike viieaastasest ametiajast, ajakohastatud teave Cotonou lepingu järgsete läbirääkimiste ja algatuse „Spotlight“ hetkeseisu kohta

Euroopa Komisjoni rahvusvahelise koostöö ja arengu volinik Neven Mimica tuletas meelde Cotonou partnerluse olulisust ja esitas ajakohastatud teabe Cotonou lepingu järgsete praeguste läbirääkimiste hetkeseisu kohta. Tulevase partnerluse eesmärk on luua rahvusvahelisel tasandil strateegilisem ja mõjukam ELi ja AKV riikide liit. Tänu kavandatud piirkondlikule struktuurile on uus partnerlus eeldatavasti piirkondlike ja kohalike oludega rohkem kooskõlas. Läbirääkimiste teine voor peaks lõpule jõudma 2019. aasta aprillis. Volinik andis teavet ka ELi ja ÜRO algatuse „Spotlight“ kohta, mille eesmärk on ära hoida ja lõpetada igasugune naiste ja tütarlaste vastu suunatud vägivald. Volinik innustas liikmeid aitama seda algatust edukalt ellu viia.

5. Arutelu Euroopa Komisjoni rahvusvahelise koostöö ja arengu voliniku Neven Mimicaga – eelneva registreerimiseta sõnavõtud

Sõnavõtjad: Clifford Andre (Seišellid), Halifa Sallah (Gambia), Michel Kamano (Guinea), Sir Louis H. Straker (Saint Vincent ja Grenadiinid), Mathew Sahr Nyuma (Sierra Leone), Pally Iriase (Nigeeria), Alpha Ousmane (Burkina Faso), Sangeet Fowder (Mauritius), Ahamada Soukouna (Mali), Louis Michel, Ben Abdallah Banda (Ghana), Oumouri Mmadi Hassani (Komoorid), Sebastian C. Kopulande (Sambia), Jacob Oulanyah (Uganda), Babiker Mohamed Tom Bakhit Dafaalla (Sudaan), André Misiekaba (Suriname), Federico Abaga Ondo (Ekvatoriaal-Guinea), Siaosi Ofa Ki V. Sovaleni (Tonga), Agathon Rwasa (Burundi), Papa Babou Ndiaye (Senegal), Margaret Kamar (Keenia) ja Rick Tchamako Mahe (Vanuatu).

Paljud AKV liikmed esitasid küsimusi Cotonou lepingu järgsete läbirääkimiste kohta ja väljendasid muret kavandatava piirkondliku struktuuri pärast, mida peeti AKV rühma ja selle identiteedi lammutamise katseks. Selgitusi sooviti AKV ühise aluse, tulevase institutsioonilise ülesehituse ja tulevase partnerluse parlamentaarse mõõtme kohta. Küsimusi esitati julgeoleku ja arengu vahelise seose ning olukorra kohta Saheli ja G5 riikides, teistes küsimustes keskenduti kaubandusteemadele, Brexiti mõjule AKV riikidele, maksuhaldustavadele ning ELi innovatsiooni ja tehnoloogilise siirde valdkonna poliitikale.

Euroopa Komisjoni volinik Neven Mimica vastas liikmete eelneva registreerimiseta sõnavõtu korra kohaselt esitatud küsimustele.

6. Küsimused komisjonile

Komisjonile esitati kokku 11 küsimust.

Komisjon oli eelnevalt küsimustele kirjalikult vastanud. Euroopa Komisjoni volinik Neven Mimica andis suulise vastuse lisaküsimustele, mis olid seotud järgmiste esialgsete küsimustega:

suuliselt vastatav küsimus nr 1, mille esitas Neena Gill Aafrika ja ELi energiapartnerluse tulemuste ja ELi poolt AKV partnerriikidele antava, kliimamuutustega seotud rahastamise kohta;

suuliselt vastatav küsimus nr 2, mille esitas Jo Leinen AKV riikide kaasamise kohta ELi kliimadiplomaatia strateegiasse;

suuliselt vastatav küsimus nr 3, mille esitas Enrique Guerrero Salom tervishoiu valdkonnas iseseisva toimetuleku miinimumsuutlikkuse loomise kohta Kesk-Aafrika Vabariigis, Kongo Demokraatlikus Vabariigis ja Lõuna-Sudaanis;

suuliselt vastatav küsimus nr 5, mille esitas Norbert Neuser ELi Aafrika jaoks mõeldud hädaolukorra usaldusfondi kohta;

suuliselt vastatav küsimus nr 7, mille esitas Thierry Cornillet (kes asendab Nathalie Griesbecki) AKV-ELi suhete ja korruptsioonivastase võitluse kohta;

suuliselt vastatav küsimus nr 8, mille esitas Halifa Sallah (Gambia) säästva või vastutustundliku kalanduslepingu kohta AKV riikidega;

suuliselt vastatav küsimus nr 9, mille esitas Catherine Bearder AKV-ELi partnerluse rakendamise kohta;

Suuliselt vastatav küsimus nr 11, mille esitas Maria Heubuch (kes asendab Bodil Valerot) olukorra kohta Burundis.

Küsimuste nr 4, 6 ja 10 esitajaid ei olnud kohal.

7. Euroopa Komisjoni meetmed seoses parlamentaarse ühisassamblee 36. istungjärgul vastu võetud resolutsioonidega

Rahvusvahelise koostöö ja arengu volinik Neven Mimica mainis, et komisjon oli edastanud märkused järgmiste Beninis Cotonous vastu võetud resolutsioonide kohta: võitlus küberkuritegevuse ja uimastikaubanduse vastu; väikeste ja keskmise suurusega ettevõtjate (VKEd) areng AKV riikide majanduse ümberkujundamisel; looduslike liikidega kaubitsemise destabiliseeriva mõju vastu võitlemine AKV riikides ja ELi looduslike liikidega kaubitsemise vastu võitlemise tegevuskava välismõõtme rakendamise edendamine, samuti kiireloomulised küsimused seoses populismi suurenemise mõjuga globaliseerumisele, ning kliimamuutuse mõjuga eelkõige väikestele arenevatele saareriikidele. Neid järelmärkusi arutati asjaomastel komiteede koosolekutel.

8. Brexiti mõju AKV-ELi partnerlusele

Arutelu ilma resolutsioonita Rahvaste Ühenduse sekretariaadi peasekretäri Baroness Patricia Scotlandi osavõtul

Rahvaste Ühenduse peasekretär paruness Scotland tunnustas AKV-ELi parlamentaarse ühisassamblee olulist rolli ning märkis ära AKV riikide ja Rahvaste Ühenduse praeguse viljaka koostöö. Ta tuletas meelde, et 40 AKV liikmesriiki on ka Rahvaste Ühenduse liikmed ja neil on palju sarnasusi, näiteks tihedad ajaloolised sidemed, keel ja üldine õigus. Ta keskendus oma sõnavõtus Brexiti kaubandusmõjule, mis lõpuks sõltub Ühendkuningriigi tulevaste suhete laadist ELiga. Baroness Scotland kirjeldas, kuidas Rahvaste Ühendus võiks tulevikus AKV riikidega koostööd teha, ning mainis võimalust tugevdada olemasolevaid koostöövaldkondi ja partnerlust.

Sõnavõtjad: Alpha Ousmane (Burkina Faso), Michael Gahler, Halifa Baboucar Sallah (Gambia), David Martin, Sir Louis Straker (Saint Vincent ja Grenadiinid), Catherine Bearder, Clifford Andre (Seišellid), Mathew Sahr Nyuma (Sierra Leone), Adjedoue Weidou (Tšaad), Joachim Zeller, Jomo Mfanawemakhosi Dlamini (eSwatini Kuningriik), Neena Gill, Pedro Silva Pereira, Julie Ward, Mauricia Thomas-Francis (Saint Lucia), Sebastian C. Kopulande (Sambia) ja Jo Leinen.

Mitmed AKV riigid väljendasid muret Brexiti mõju pärast kaubandusele, AKV kaupade ekspordile ning päritolueeskirjadele. Samuti esitati küsimusi Brexiti mõju kohta sätetele, milles käsitletakse arengu- ja tehnilisele abile eraldatavaid rahalisi vahendeid.

9. Naiste foorum

Foorumi kaasesimees Julie Ward tutvustas järeldusi, milles keskendutakse võitlusele naiste ja lastega kaubitsemise vastu Euroopas ja AKV riikides. Liikmeid teavitati konkreetsest olukorrast Rumeenias, kus üha rohkem naisi ja tütarlapsi satub inimkaubanduse ohvriks seksuaalsel eesmärgil, samuti tööjõu- ja organikaubandusega seotud eesmärkidel. Vaatamata asjakohase õigusraamistiku olemasolule on Rumeenia ametiasutustel inimkaubandusega seotud kuritegelike jõukude vastu raske võidelda. Tehti ettepanek, et seda teemat tuleks edasi arutada poliitika- või sotsiaalkomitees.

Sõnavõtjad: Halifa Baboucar Sallah (Gambia), Tulia Ackson (Tansaania).

(Istung lõppes kell 18.43)